/* KUMM/2010/0772 finali - COD 2010/0372 */ Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 378/2007 fir-rigward tar-regoli għall-implimentazzjoni ta' modulazzjoni volontarja ta' pagamenti diretti skont il-politika agrikola komuni





[pic] | IL-KUMMISSJONI EWROPEA | Brussel 22.12.2010 KUMM(2010) 772 finali 2010/0372 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 378/2007 fir-rigward tar-regoli għall-implimentazzjoni ta' modulazzjoni volontarja ta' pagamenti diretti skont il-politika agrikola komuni MEMORANDUM TA’ SPJEGAZZJONI KUNTEST TAL-PROPOSTA Allinjament mat-Trattat dwar il-Funzjonament tal-Unjoni Ewropea (TFUE): It-Trattat dwar il-Funzjonament tal-Unjoni Ewropea (it-Trattat) jagħmel distinzjoni bejn is-setgħat iddelegati lill-Kummissjoni biex tadotta atti mhux leġiżlattivi ta’ applikazzjoni ġenerali biex jissupplimentaw jew jemendaw ċerti elementi mhux essenzjali tal-att leġiżlattiv kif stipulat fl-Artikolu 290(1) tat-Trattat (atti ddelegati), u s-setgħat ikkonferiti lill-Kummissjoni biex tadotta kundizzjonijiet uniformi għall-implimentazzjoni tal-atti tal-Unjoni li jorbtu legalment kif stipulat fl-Artikolu 291(2) tat-Trattat (atti ta' implimentazzjoni). Fil-każ ta’ atti ddelegati, il-leġiżlatur jiddelega lill-Kummissjoni s-setgħa li tadotta atti kważi leġiżlattivi. Fil-każ ta’ atti ta' implimentazzjoni, il-kuntest huwa differenti ħafna. Tabilħaqq, l-Istati Membri huma primarjament responsabbli għall-implimentazzjoni ta’ atti tal-Unjoni Ewropea li jorbtu legalment. Madankollu, jekk l-applikazzjoni tal-att leġiżlattiv tesiġi kundizzjonijiet uniformi għall-implimentazzjoni tagħha, il-Kummissjoni awtorizzata tadotta dawn l-atti. L-eżerċizzju ta' allinjament tar-Regolament (KE) Nru 378/2007 dwar regoli ġodda tat-Trattat hu bbażat fuq klassifikazzjoni tas-setgħat ta' implimentazzjoni li għandha l-Kummissjoni bħalissa bbażata fuq filosofija ġdida. Din il-klassifikazzjoni wriet li s-setgħat kollha li ngħatat il-Kummissjoni permezz ta' dan ir-Regolament jagħtuha l-kompetenza tadotta atti ta' implimentazzjoni. Wara dan l-eżerċizzju, kien tħejja abbozz ta’ proposta għal emenda tar-Regolament (KE) Nru 378/2007. Il-prinċipji ġenerali, il-metodu ta' kalkolu, l-applikazzjoni reġjonali u l-użu tal-ammonti modulati huma deċiżi mil-Leġiżlatur. L-Istati Membri, skont l-Artikolu 291 tat-Trattat, huma responsabbli li jimplimentaw l-iskema stabbilita mil-Leġiżlatur. Madankollu, jidher li hu neċessarju li tkun żgurata implimentazzjoni uniformi tal-iskema volontarja ta' modulazzjoni. Għalhekk, il-Leġiżlatur jagħti s-setgħat lill-Kummissjoni biex tiffissa, skont l-Artikolu 291(2) tat-Trattat, l-ammonti netti li jirriżultaw mill-modulazzjoni volontarja (Artikolu 4(1)) u tadotta regoli dettaljati dwar l-integrazzjoni ta' modulazzjoni volontarja fl-ipprogrammar ta' żvilupp rurali (Artikolu 6(a)) u l-ġestjoni finanzjarja ta' modulazzjoni volontarja (Artikolu 6(b)). RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT - Konsultazzjoni mal-partijiet interessati - Ġbir u użu ta’ għarfien espert Ma kienx hemm il-ħtieġa li ssir konsultazzjoni ma’ partijiet interessati jew ta’ għarfien espert. - Valutazzjoni tal-impatt Ma kienx hemm il-ħtieġa li ssir valutazzjoni tal-impatt. ELEMENTI LEGALI TAL-PROPOSTA - Sommarju tal-azzjoni proposta Li jiġu identifikati s-setgħat ddelegati u ta’ implimentazzjoni tal-Kummissjoni fir-Regolament tal-Kunsill (KE) Nru 378/2007 u li tiġi stabbilita l-proċedura korrispondenti għall-adozzjoni ta’ dawn l-atti. - Bażi legali L-Artikolu 43 tat-Trattat dwar il-Funzjonament tal-Unjoni Ewropea. - Prinċipju tas-sussidjarjetà Il-proposta tikkonforma mal-prinċipju tas-sussidjarjetà. - Prinċipju tal-proporzjonalità Il-proposta hija konformi mal-prinċipju tal-proporzjonalità. - Għażla ta’ strumenti Strument propost: Regolament tal-Parlament Ewropew u tal-Kunsill. Mezzi oħra mhumiex adegwati għar-raġuni li ġejja: Regolament għandu jkun emendat b’Regolament. IMPLIKAZZJONI BAĠITARJA Din il-miżura ma tinvolvi l-ebda infiq addizzjonali għall-Unjoni. 2010/0372 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 378/2007 fir-rigward tar-regoli għall-implimentazzjoni ta' modulazzjoni volontarja ta' pagamenti diretti skont il-politika agrikola komuni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu, Wara li kkunsidra l-proposta tal-Kummissjoni[1], Wara li bagħtu l-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-opinjoni tal-Kumitat tar-Reġjuni[3], Filwaqt li jaġixxu skont il-proċedura leġiżlattiva ordinarja, Billi: 1. Ir-Regolament tal-Kunsill (KE) Nru 378/2007 tas-27 ta' Marzu 2007 li jistabbilixxi regoli għal modulazzjoni volontarja ta' pagamenti diretti previsti fir-Regolament (KE) Nru 1782/2003 li jistabbilixxi regoli komuni għal skemi ta' appoġġ dirett fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa[4] jagħti s-setgħat lill-Kummissjoni sabiex timplimenta xi wħud mid-dispożizzjonijiet ta' dak ir-Regolament. 2. Bħala konsegwenza tad-dħul fis-seħħ tat-Trattat ta’ Liżbona, il-poteri mogħtija taħt ir-Regolament (KE) Nru 378/2007 lill-Kummissjoni jeħtieġu jkunu allinjati mal-Artikoli 290 u 291 tat-Trattat dwar il-Funzjonament tal-Unjoni Ewropea (it-Trattat). 3. Sabiex tiġi ggarantita applikazzjoni uniformi ta' modulazzjoni volontarja tal-pagamenti diretti fl-Istati Membri kollha, il-Kummissjoni għandu jkollha s-setgħa tadotta atti ta' implimentazzjoni skont l-Artikolu 291 tat-Trattat. Salv fejn hu pprovdut espliċitament mod ieħor, il-Kummissjoni għandha tadotta dawk l-atti ta' implimentazzjoni skont id-dispożizzjonijiet tar-Regolament (UE) Nru [xxxx/yyyy] tal-Parlament Ewropew u tal-Kunsill fi… [din l-informazzjoni għandha tiddaħħal wara li jiġi adottat ir-regolament dwar il-mekkaniżmi tal-kontroll, kif imsemmi fl-Artikolu 291(3) tat-TFUE, li bħalissa hu soġġett għad-diskussjoni fil-Parlament Ewropew u l-Kunsill]. 4. Sabiex ikun żgurat li jkun hemm implimentazzjoni effiċjenti ta' modulazzjoni volontarja l-Kummissjoni għandha, permezz ta' atti ta' implimentazzjoni, tiffissa l-ammonti netti li jirriżultaw mill-applikazzjoni ta' modulazzjoni volontarja. Minħabba n-natura tal-atti ta' implimentazzjoni proġettati, il-Kummissjoni għandha tadotta dawk l-atti mingħajr l-għajnuna ta' kumitat. 5. Għall-istess raġuni l-Kummissjoni għandha tkun imħeġġa tadotta atti ta' implimentazzjoni bl-għajnuna tal-Kumitat ta' Żvilupp Rurali kif stabbilit bl-Artikolu 91 c tar-Regolament tal-Kunsill (KE) Nru 1698/2005 tal-20 ta' Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) [5] sabiex tiżgura l-integrazzjoni ta' modulazzjoni volontarja fl-ipprogrammar tal-iżvilupp rurali. Barra minn hekk, il-Kummissjoni għandha tkun imħeġġa tadotta atti ta' implimentazzjoni bl-għajnuna tal-Kumitat dwar il-Fondi Agrikoli stabbilit permezz tal-Artikolu 42 d (1) tar-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-Politika Agrikola Komuni[6], sabiex tiżgura l-ġestjoni finanzjarja ta' modulazzjoni volontarja. 6. Ir-Regolament (KE) Nru 378/2007 għandu għalhekk ikun emendat kif xieraq, ADOTTAW DAN IR-REGOLAMENT: Artikolu 1 Ir-Regolament (KE) Nru 378/2007 huwa emendat kif ġej: 7. Fl-Artikolu 4(1), il-frażi introduttorja tinbidel b’dan li ġej: "L-ammonti netti li jirriżultaw mill-applikazzjoni ta' modulazzjoni volontarja għandhom jiġu ffissati mill-Kummissjoni, permezz ta' atti ta' implimentazzjoni mingħajr l-għajnuna ta' kumitat, abbażi ta':" 8. L-Artikolu 6 għandu jiġi ssostitwit b’dan li ġej: "Artikolu 6 1. Il-Kummissjoni għandha, permezz ta' atti ta' implimentazzjoni skont il-proċedura msemmija fl-Artikolu 91 c tar-Regolament (KE) Nru 1698/2005, tadotta dispożizzjonijiet speċifiċi għall-integrazzjoni ta' modulazzjoni volontarja fl-ipproggrammar ta' żvilupp rurali. 2. Il-Kummissjoni għandha, permezz ta' atti ta' implimentazzjoni skont il-proċedura msemmija fl-Artikolu 42 d (3) tar-Regolament (KE) Nru 1290/2005, tadotta dispożizzjonijiet speċifiċi għall-ġestjoni finanzjarja ta' modulazzjoni volontarja." Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’ Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill DIKJARAZZJONI FINANZJARJA | AGRI/I.1-D/852099(MB/tm) 6.15.2010.1 | DATA: 03/11/2010 | 1. | INTESTATURA TAL-BAĠIT: 05 03 Għajnuniet Diretti 05 04 Żvilupp Rurali | APPROPRJAZZJONIJIET | 2. | TITOLU: Proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 378/2007 fir-rigward tar-regoli għall-implimentazzjoni ta' modulazzjoni volontarja ta' pagamenti diretti skont il-politika agrikola komuni | 3. | BAŻI LEGALI: L-Artikolu 43 tat-Trattat dwar il-Funzjonament tal-Unjoni Ewropea (TFUE) | 4. | GĦANIJIET: Sabiex is-setgħat ta’ implimentazzjoni tal-Kummissjoni li jinsabu fir-Regolament tal-Kunsill (KE) Nru 378/2007 jiġu allinjati mad-differenzjazzjoni bejn is-setgħat iddelegati u ta’ implimentazzjoni li ġew introdotti permezz tal-Artikoli 290 u 291 tat-Trattat dwar il-Funzjonament tal-Unjoni Ewropea (TFUE) | 5. | IMPLIKAZZJONIJIET FINANZJARJI | PERJODU TA' 12-IL XAHAR (miljuni ta' EUR) | SENA FINANZJARJA ATTWALI 2010 (miljuni ta' EUR) | SENA FINANZJARJA TA' WARA 2011 (miljuni ta' EUR) | 5.0 | NEFQA - IMĦALLSA MILL-BAĠIT TAL-KE (RIFUŻJONIJIET/INTERVENTI) - AWTORITAJIET NAZZJONALI - OĦRAJN | - | - | - | 5.1 | DĦUL - RIŻORSI TAL-KE STESS (IMPOSTI / DAZJI DOGANALI) - NAZZJONALI | - | - | - | 2010 | 2011 | 2012 | 2013 | 5.0.1 | NEFQA STMATA | - | - | - | - | 5.1.1 | DĦUL STMAT | - | - | - | - | 5.2 | METODU TA' KALKOLU: - | 6.0 | JISTA' L-PROĠETT JIĠI FFINANZJAT MILL-APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT PREŻENTI? | IVA LE | 6.1 | JISTA' L-PROĠETT JIĠI FFINANZJAT BI TRASFERIMENT BEJN IL-KAPITOLI TAL-BAĠIT PREŻENTI? | IVA LE | 6.2 | HEMM BŻONN TA' BAĠIT SUPPLIMENTARI? | IVA LE | 6.3 | SE JKUN MEĦTIEĠ ILLI JIDDAĦĦLU APPROPRAZZJONIJIET F'BAĠITS FUTURI? | IVA LE | OSSERVAZZJONIJIET: Il-mira tal-proposta hi li s-setgħat tal-Kummissjoni li jinsabu fir-Regolament tal-Kunsill (KE) Nru 378/2007 jiġu allinjati mad-differenzjazzjoni bejn is-setgħat iddelegati u ta’ implimentazzjoni li ġew introdotti permezz tal-Artikoli 290 u 291 tat-Trattat dwar il-Funzjonament tal-Unjoni Ewropea (TFUE). Dan ma jinvolvi l-ebda tibdil fil-baġit komunitarju. | [1] ĠU C , , p. . [2] ĠU C , , p. . [3] ĠU C , , p. . [4] ĠU L 95, 5.4.2007, p. 1. [5] ĠU L 277, 21.10.2005, p. 1. [6] ĠU L 209, 11.8.2005, p. 1.